響應禱雨寄蘇文忠公
作者：毛滂
朝代：宋

paragraphs: 雪意不肯休，垂垂閣雲端。
餘煖蒸衣裘，勢作墮指寒。
曛黄陰雨來，俄忽急雨𩆓。
空階答簷語，跳珠上闌干。
世尊儼無說，凍坐誰爲歡。
蕭條僧舍影，癡兀依蒲團。
相照憐短檠，坐恐膏油乾。
勞生竟何如，歲月如走丸。
七星在長劍，細事何足彈。
尚想丘園人，慚頰時一丹。
徘徊經屠門，飽意只自謾。
顧惟淬牛刀，庶足厭一餐。
不然學農圃，趁此筋力完。
年豐得飽飯，日晏眠茅莞。
咄嗟萬里空，俯仰百歲殫。
行止信流坎，所遇隨足安。
勳名片紙薄，天地如瓢簞。
離騷幸相逢，濁酒聊自寬。
誰與談此心，夜氣方漫漫。
絕牆過饑鼠，翻倒爭餘殘。